Herakleitos hafði rétt fyrir sér þegar hann benti á að maður stigi aldrei tvisvar í sömu ána , því að þegar maður stígur fætinum í ána rennur sífellt um hann nýtt vatn . Stjórnmálamenn geta valið á milli þess að verja kerfið eða viðurkenna nauðsyn endurskoðunar þess og um leið framþróunar samfélagsins . Íslenska menntakerfið er ein af grunnstoðum samfélagsins . Við þurfum því að hlúa að því og miða stjórnun og stefnumótun þess við að búa ungt fólk undir atvinnulífið . Á hvers konar færni þarf atvinnulífið að halda ? Heimurinn smækkarNý tækni hefur aukið möguleika okkar til náms og jafnað aðstöðumun , þ.e. með auknum aðgangi að fjarnámi eiga flestir þess kost að stunda nám óháð búsetu ( nema þeir sem eru ekki komnir með ljósleiðara – en það er eitt af stóru verkefnum nýrrar ríkisstjórnar ) , hvort sem það er komið út á vinnumarkað , með fjölskyldu eður ei . Heimurinn smækkar með hverjum deginum sem líður . Fjarnám er líka hægt að stunda við erlenda háskóla sem eru þá í samkeppni við íslenska háskóla . Við þurfum því að huga að samkeppnishæfni skólanna okkar með því að bæta rekstrargrunn þeirra . Í ljósi þess að almennt er viðurkennt að fjórða iðnbyltingin sé hafin þá þurfum við að velta fyrir okkur hvort menntakerfi Vesturlanda séu nægilega skilvirk . Kerfi sem á sér rætur í forngrískri klassík og síðan í iðnbyltingu 18. og 19. aldar , þar sem samfélög voru byggð í kringum verksmiðjur . Stundvísi , endurtekningar , hlýðni og það að læra utanbókar ákveðnar formúlur voru taldar til æðstu dyggða . Dugar slíkt skipulag í hinum frjálsa og flókna nútíma 21. aldar ? Ég held ekki . Aðlögun eykur samkeppnishæfniNiðurstaðan er því sú að næmni fyrir umhverfinu , skapandi hugsun og góð aðlögun að þeim breytingum sem samfélagið kallar eftir , eru lykilþættir ef menntakerfið okkar á að mæta þörfum atvinnulífs framtíðarinnar í breyttum heimi . Í stjórnarsáttmála ríkisstjórnarinnar er lögð áhersla á menntamál , rannsóknir og þróun . Þangað þurfum við að fara til að tryggja samkeppnishæfni þjóðarinnar og velsæld til lengri tíma . Lokaorð Charles Darwin eiga því ágætlega við í þessu samhengi : „ It is not the strongest of the species that survives , nor the most intelligent that survives . It is the one that is the most adaptable to change . “ Höfundur er þingmaður Framsóknarflokksins Greinin birtist í Fréttablaðinu 1. desember 2017 .